ছত্তিশগড়ের পর এবার উত্তরপ্রদেশে, উদ্ধার সাংবাদিকের দেহ

লখনউ: ছত্তিশগড়ে (Chhattisgarh) খুন হন সাংবাদিক মুকেশ চন্দ্রকর (Mukesh Chandrakar) । ১ জানুয়ারি থেকে নিখোঁজ থাকার পর ৩ জানুয়ারি সেপটিক ট্যাঙ্ক থেকে দেহ উদ্ধার হয়।

মুকেশের দেহ উদ্ধারের পাঁচদিনের মাথায় উত্তরপ্রদেশে (Uttarpradesh) এক সাংবাদিক (Journalist) দেহ উদ্ধার হল। বাড়ির সামনে থেকে উন্নাওয়ের সাংবাদিকের ঝুলন্ত দেহ উদ্ধার করল পুলিশ।

পরিবারের অভিযোগ খুন করা হয়েছে তাদের বাড়ির ছেলেকে। মৃত সাংবাদিকের নাম শুভম শুক্লা (২৪) (Shubham Shukla)।

শুভম সাংবাদিক মুকেশের মতো একটি ইউ টিউব চ্যানেল চালাতেন। পরিবারের অভিযোগ, এক বিজেপি নেতার সঙ্গীদের সঙ্গে ঝামেলার পর তাঁকে হুমকি দেওয়া শুরু হয়। তার পরেই এই ঘটনা। বাড়ির কাছে টোটো চার্জিং পয়েন্টে তাঁর ঝুলন্ত দেহ উদ্ধার করেন স্থানীয়েরা।

এদিকে পুলিশের দাবি, এটি খুনের ঘটনা নয়, আত্মহত্যা করেছেন সাংবাদিক। তবে শুভমের পরিবার এই দাবি মেনে নিতে নারাজ। পরিবার জানিয়েছে, শুভমের মৃত্যুর জন্য দায়ী বিজেপি কাউন্সিলর সহ তারা সঙ্গীসাথীরা। খুন করে দেহ ঝুলিয়ে দেওয়া হয়েছে।

আরও পড়ুন: ছত্তীসগঢ়ে সাংবাদিক হত্যাকাণ্ডে হায়দরাবাদ থেকে গ্রেফতার মূল অভিযুক্ত

শুভমের পরিবারের দাবি, জন্মদিনের পার্টিতে শুভমের সঙ্গে ঝামেলা হয় বিজেপি কাউন্সিলরের সঙ্গীদের। শুভম এবং তাঁর ভাইকে মারধরও করা হয়েছিল। সেই ঘটনায় জখম হন শুভমের ভাই। তাঁকে হাসপাতালে ভর্তি করানো হয়। অভিযোগ জানানোর পরেও পুলিশ কোনও পদক্ষেপ করেনি বলে দাবি শুভমের পরিবারের।

শুভমের পরিবারের দাবি, বিজেপি কাউন্সিলর এবং তাঁর সঙ্গীরা মামলা তোলার জন্য চাপ দিচ্ছিলেন। হুমকিও দেওয়া হয়েছিল।

শুভমের দাদা সুরজ সংবাদ মাধ্যমকে জানিয়েছেন, জন্মদিনের পার্টিতে কাউন্সিলার ও তার অনুগামীরা শুভমকে হুমকি দেয়। আমার ছোট ভাইকে মারধর করে। তাঁকে হাসপাতালে ভর্তি করা হয়। কিন্তু পুলিশ কোনও অভিযোগ দায়ের করেনি।

উন্নাও পুলিশের এক কর্তা জানিয়েছেন, শুভম শুক্লা নামে এক সাংবাদিকের দেহ উদ্ধার হয়েছে। প্রাথমিক ভাবে অনুমান এটি আত্মহত্যার ঘটনা। ময়নাতদন্তের রিপোর্ট এলে মৃত্যুর কারণ স্পষ্ট হবে।

উল্লেখ্য, গত ৩ জানুয়ারি ছত্তিশগড়ে সাংবাদিক মুকেশের দেহ উদ্ধার হয় বিজাপুরে। মুকেশ ছিলেন এমন একজন সাংবাদিক যিনি ১২০ কোটি টাকার একটি দুর্নীতির (Corruption) পর্দাফাঁস করেছিলেন।

সেই থেকেই দুর্নীতিতে সুরেশ চন্দ্রশেখর নামের একজন ঠিকাদারের নাম জড়িয়ে যায়। তাঁর বিরুদ্ধে তদন্তের নির্দেশ দেয় প্রশাসন। এবার সেই ঠিকাদারের বাড়ির সেপটিক ট্যাঙ্ক থেকে পাওয়া যায় সাংবাদিক মুকেশ চন্দ্রকরের দেহ। পুলিশ জানায়, মুকেশকে খুনের ঘটনায় ‘মূল অভিযুক্ত’ এই সুরেশই।